ปตท.สผ.รับทรัพย์เพิ่มหลุม‘เวียดนาม’ผลิต
ปตท.สผ. ยิ้มโครงการเวียดนาม 16-1 เริ่มผลิตน้ำมันป้อนรายได้ให้แล้ว
24 ส.ค. 2554

ปตท.สผ. ยิ้มโครงการเวียดนาม 16-1 เริ่มผลิตน้ำมันป้อนรายได้ให้แล้ว 
ราคาหุ้นแกร่ง ส่วน PTTCH ถูกทุบเดี้ยง ต่ำกว่า ปตท.รับซื้อ
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า เมื่อวันที่ 22 ส.ค.ที่ผ่านมา โครงการเวียดนาม 16-1 ได้เริ่มการผลิตน้ำมันดิบจากแหล่งเทจั๊กจั๋งแล้ว ด้วยอัตราการผลิตเริ่มแรกประมาณ 1.5 หมื่นบาร์เรลต่อวัน คาดว่าจะเพิ่มการผลิตน้ำมันดิบถึงระดับ 4 หมื่นบาร์เรลต่อวัน และก๊าซธรรมชาติประมาณ 30 ล้านลูกบาศก์ฟุตต่อวัน ภายในสิ้นปีนี้
สำหรับการเริ่มผลิตน้ำมันดิบและก๊าซธรรมชาติของโครงการเวียดนาม 16-1 นับเป็นอีกก้าวหนึ่งที่ช่วยเพิ่มปริมาณการผลิตของ PTTEPให้เป็นไปตามเป้าหมาย และยังเพิ่มปริมาณสำรองปิโตรเลียม ซึ่งจะผลักดันให้บรรลุเป้าหมายสามารถเพิ่มปริมาณการผลิตขึ้นเป็น 3 เท่าในปี 2563 
ทั้งนี้ โครงการเวียดนาม 16-1 ดำเนินการโดยบริษัท Hoang Long Joint Operating ซึ่งตั้งขึ้นโดยกลุ่มผู้ร่วมทุน ประกอบด้วยบริษัทย่อยของ ปตท.สผ. คือ PTTEP Hoang-Long ถือสัดส่วน 28.5% บริษัท PetroVietnam Exploration and Production Corporation (PVEP) ถือ 41% บริษัท SOCO Vietnam Ltd ถือ 28.5% และบริษัท OPECO Vietnam ถือ 2% 
นอกจากนี้ ปตท.สผ. ยังมีการลงทุนในประเทศเวียดนามร่วมกับ PVEP และ SOCO ในโครงการเวียดนาม 9-2 โดยถือสัดส่วน 25% และได้เริ่มผลิตน้ำมันดิบและก๊าซธรรมชาติตั้งแต่ปี 2551 ส่วนอีก 2 โครงการซึ่งเป็นโครงการร่วมทุนกับเชฟรอน PVEP และ MOECO คือ โครงการ B52/97 และโครงการบี และ 48/95 นั้น ปตท.สผ. ร่วมทุน 7% และ 8.5% ตามลำดับ
ด้านการซื้อขายหุ้น PTTEP ในช่วง 1-2 วันนี้ ปรากฏว่าราคาแข็งแกร่ง ล่าสุดปิดเท่ากับวันก่อนที่ 165 บาท ซึ่งสวนทางกับตลาดหุ้นโดยรวมที่ปักหัวลง 10 จุด เนื่องจากราคาลงมามากระดับหนึ่งแล้วและแนวโน้มกำไรที่ดีขึ้นต่อเนื่อง แม้ว่าจะเลื่อนการรับรู้รายได้และกำไรของโครงการมอนทาราไปเป็นปี 2555 ก็ตาม 
ขณะที่หุ้นบริษัท ปตท.เคมิคอล (PTTCH) ถูกถล่มยับเยิน ราคารูดลงติดต่อกันเป็นวันที่ 4 ล่าสุดปิดที่ระดับ 132 บาท ติดลบ 7 บาท หรือ 5.04% ท่ามกลางมูลค่าการซื้อขายหนาตา จำนวน 2,191 ล้านบาท 
นอกจากนี้ วันที่ 23 ส.ค. หุ้น PTTCH มีซื้อขายรายการใหญ่ (บิ๊กล็อต) มูลค่ารวมสูงสุดของวัน 555.41 ล้านบาท คิดเป็นจำนวน 4.13 ล้านหุ้น ในราคาเฉลี่ย 134.48 บาท
มาร์เก็ตติง กล่าวว่า หุ้น PTTCH ถูกทิ้งออกมาแรงผิดปกติ และน่าจะช้อนซื้อเก็บไว้ เนื่องจากราคาแถว 132 บาท นับว่าถูกและต่ำกว่าที่บริษัท ปตท. (PTT) กำหนดรับซื้อที่ 164.50 บาท จากผู้ถือหุ้น ปตท.เคมิคอล ที่ไม่เห็นด้วยให้ควบรวมกิจการบริษัท ปตท.อะโรเมติกส์และการกลั่น (PTTAR)